Падчас першай сустрэчы з Сяргеем Кішэнем, старэйшынай вёскі Тумілавічы (на здымку), вылучыліся дзве адметныя яго рысы: талент жыць напоўніцу і цаніць кожную хвілінку і выдатнае пачуццё гумару – не магчымасць пасмяяцца з пачутага анекдота ды самому пра нешта смешнае расказаць, а здольнасць бачыць камічнае ў самых, здавалася б, сур’ёзных рэчах і ўменне паіранізаваць над самім сабой. Пагадзіцеся: значныя каштоўнасці, асабліва для мужчыны. З такім чалавекам пачуваешся лёгка, камфортна, зараджаешся яго аптымізмам і бадзёрасцю. А калі “ў камплекце” яшчэ эрудыцыя, адказнасць за ўсё, чым бы ні займаўся, і за ўсіх, хто побач, працавітасць, мудрасць, тая, што не залежыць ад узросту, то ўвогуле атрымліваецца партрэт сапраўднага чалавека.